b'\n_START_ARTICLE_\nPosteljica\n_START_PARAGRAPH_\nP\xc3\xb3steljica ali plac\xc3\xa9nta je organ, nastal iz resaste mrene in minljivke (decidue), v katerem poteka izmenjava snovi med materino in plodovo krvjo, se izlo\xc4\x8dajo hormoni in se prepre\xc4\x8duje nekaterim \xc5\xa1kodljivim snovem prehod od matere k plodu. Ob porodu ima posteljica obliko diska in je obi\xc4\x8dajno te\xc5\xbeka okrog 470 g, meri v premeru pribli\xc5\xbeno 22 cm in je debela 2 do 2,5 cm.\n_START_SECTION_\nKrvni obtok posteljice\n_START_PARAGRAPH_\nPosteljico oskrbuje s krvjo pribli\xc5\xbeno 100 spiralnih arterij, ki preko decidualne plo\xc5\xa1\xc4\x8de vstopajo v medresi\xc4\x8dne (intervilozne) prostore (prostore med placentnimi resicami). Materina kri vstopa v medresi\xc4\x8dne prostore pod nizkim tlakom (pribli\xc5\xbeno 10 mmHg), ki pa zado\xc5\xa1\xc4\x8da, da oksigenirana kri preide iz resic v intervilozne prostore. V interviloznih prostorih je pribli\xc5\xbeno 150 ml krvi, ki se izmenja 3\xe2\x80\x934-krat v minuti. Kri, bogata s kisikom, najprej obliva resice, ki so od spiralnih arterij najbolj oddaljene, nato pa se zliva nazaj proti decidualni plo\xc5\xa1\xc4\x8di in na koncu vstopa v vene materni\xc4\x8dne sluznice.\n_START_SECTION_\nPatologija\n_START_PARAGRAPH_\nMed nose\xc4\x8dnostjo se med te\xc5\xbeavami s posteljico najpogosteje pojavljajo lu\xc5\xa1\xc4\x8denje posteljice (abruptio placentae), predle\xc5\xbee\xc4\x8da posteljica (placenta praevia), prirasla posteljica (placenta accreta). Vsa omenjena patolo\xc5\xa1ka stanja lahko povzro\xc4\x8dijo mo\xc4\x8dne no\xc5\xbeni\xc4\x8dne krvavitve. Po porodu lahko pride do zadr\xc5\xbeane posteljice (retinirane placente).\n_START_SECTION_\nLu\xc5\xa1\xc4\x8denje posteljice\n_START_PARAGRAPH_\nLu\xc5\xa1\xc4\x8denje posteljice je spontana lo\xc4\x8ditev pravilno le\xc5\xbee\xc4\x8de posteljice pred rojstvom plodu. Posteljica se lahko povsem ali le delno odlu\xc5\xa1\xc4\x8di od notranje stene maternice. Povzro\xc4\x8di lahko razli\xc4\x8dno obse\xc5\xbene krvavitve iz no\xc5\xbenice in motnje preskrbe plodu s kisikom in hranili. V nekaterih primerih je potrebno pred\xc4\x8dasno spro\xc5\xbeenje poroda.\n_START_SECTION_\nPredle\xc5\xbee\xc4\x8da posteljica\n_START_PARAGRAPH_\nPredle\xc5\xbee\xc4\x8da posteljica je patolo\xc5\xa1ko stanje posteljice, ko le-ta popolnoma ali delno prekriva notranje materni\xc4\x8dno ustje. Povzro\xc4\x8di lahko hud no\xc5\xbeni\xc4\x8dno krvavitev pred ali med porodom. V\xc4\x8dasih je potreben carski rez.'